3. schôdza NR SR - 5.deň - B. popoludní
Dátum: 2023-11-22
Poslanec: Ledecký, Vladimír (SaS)
Druh vystúpenia: Vystúpenie v rozprave

16. Vážený pán predsedajúci, vážený pán minister, vážení kolegovia, kolegyne, začnem troška odľahčene v tejto vypätej atmosfére. Mám niekoľko kamarátov v rómskych osadách a ich navštevujem alebo sa navštevujeme a jeden kamarát kúpil sviňu. Kúpil sviňu, zaplatil za ňu, zaplatil za ňu 100 euro, aby ju tri mesiace choval a vždy keď som ku nemu prišiel, tak mi ukazoval, jak tá svinka pekne rastie. No a o tri mesiace, keď som za ním prišiel a som sa pýtal, že čo je s tou sviňou, že mi ju neukazuje, a on mi vraví, že predal som ju, a vravím, za koľko si ju predal. Za 80 euro. A vravím, tak moment, ty si kúpil za 100 euro, tri mesiace si ju choval a za 80 si ju predal? A on mi na to hovorí, že biznis je biznis. Ale viete, je to také úsmevné, ale v podstate tí, čo, tí, čo túto situáciu tam nejak troška poznáme, tak my vieme, že peniaze majú inú hodnotu pred podporou a inú hodnotu po podpore v osadách, lebo oni naozaj nemajú prístup k inštitúciám, ktoré by im nejak vypomohli v kríze, jedine úžerník, a to je, to je koniec sveta, to je cesta zakopaná. A mám pocit, mám pocit, že aj predvolebné sľuby niektorých strán majú takú hodnotu, že iné, iné pred voľbami a iné po voľbách. Ja chápem, že ak ste si povedali, že vaša cieľová skupina sú dôchodcovia a treba ich pretiahnuť na svoju stranu, tak, tak ste sa zamerali na nich a niečo sľúbili, ale viete, po voľbách to naozaj bolo také kostrbaté, keď ste najprv sa postavili a ste povedali, že sorry, ale nevieme sprocesovať, Sociálna poisťovňa nevie sprocesovať 13. dôchodok, hoci predtým ste ich, predtým ste ho sľubovali. Potom, potom ste prišli so 150 eurami a keď som sa pýtal na výbore, prečo 150 euro, tak tá odpoveď bola, že no tak štvrť roka vládneme, tak to je asi jedna štvrtina obdobia, tak jedna štvrtina toho dôchodku, čo pred voľbami ste, ste to celkom tak nespomínali. A teraz, a teraz vlastne máme 300 euro, hej? Ja dúfam, že to je, ja dúfam, že to je konečná, ale je to naozaj, je to, je to také kostrbaté a nie je to až príliš uveriteľné. Ja musím povedať, že, lebo je veľmi dobré kritizovať, ale potom je treba povedať aj riešenie, ako si to predstavuje ten, tá daná strana alebo ten daný človek, alebo ten daný poslanec. Tak my si to predstavujeme tak, že pokiaľ sú peniaze, tak každý dôchodca v každomesačnom dôchodku bude mať tie peniaze, žiadne 13. dôchodky, lebo osobne si myslím, že 13. dôchodky sa tu využívajú len presne na to, aby, aby sme, aby sme cez to robili politiku, ale naozaj keď chceme tým dôchodcom pomôcť a máme tie peniaze, tak zvýšme im každomesačný dôchodok a nevyberajme si na tom nejaké politické body. A druhá vec je, že či, či na to naozaj máme. No ako hovoril Marián, ten rozpočet je taký, ako je, a treba povedať, že nieže my tie peniaze si ideme požičať, my tie peniaze už sme si dávno požičali a momentálne za nich platíme vysoké úroky. Áno, doteraz to boli veľmi nízke úroky, ale teraz tá Európska centrálna banka to nastavila inak a naozaj za každé požičané peniaze, a Slovensko žije z požičaných peňazí, už keď si zoberieme a niekomu ich dáme, tak budeme, budeme ich vracať aj s tými úrokami. A ja si myslím, že každý jeden z nás si váži svoje peniaze a o to viacej by si mal vážiť zverené peniaze od štátu, ktoré tuná máme, o ktorých rozhodujeme a neviem prečo, ako neviem sa s tým vžiť v tej, v tej politike, že prečo si tí politici všetci myslia, že keď zvýšia dane a potom tie peniaze rozdajú a rozdajú to, samozrejme, jak oni určia, aká je priorita, že prečo je to dobré, hej. Lebo ja si osobne myslím, že naozaj nemali by sme rozdávať a nemali by sme zvyšovať dane, tie dane sú naozaj na takej úrovni, že, že, že to a potom plačeme, že, že príde inflácia. Viete, teraz mestá a obce hovoria, že idú zvyšovať cca, som počul, 30 % priemerne dane z nehnuteľností. Viete, to sú dane za poľnohospodársku pôdu a keď ten poľnohospodár vyprodukuje ten produkt a zaplatí väčšie dane, no je jasné, že potom ho drahšie predá. Každý si dá k tomu tú svoju maržu a potom sa čudujeme, že tá inflácia je najväčšia v Európskej únii. No je, lebo jednoducho, lebo je to tak. Minister Krajniak vymyslel a presadil tuná rodinné dôchodky, dal na to cez 300 mil. euro, my sme za to nehlasovali, lebo si osobne myslím, že tie peniaze by sa mali solidárne rozhodovať a pokiaľ je to z peňazí dôchodcov, tak ten element, že, že do toho zasahujú deti dôchodcov, sa mi nezdá celkom šťastný. Ale viete, pokiaľ rozdeľuje, na základe toho zákona rozdeľujeme v rozpočte viac ako 315 mil. a z roka na rok sa to, samozrejme, bude navyšovať, tak nehovorte, že nič tým dôchodcom ten minister alebo táto koalícia nedala, hej? Jednoducho, jednoducho dala. Ročne, pokiaľ si zoberieme štatistiky, tak ročne ide do dôchodku 30-tisíc ľudí viac ako, ako prichádza, prichádza na pracovný trh, lebo tá demografia je, je taká a to číslo sa bude ešte zhoršovať. Tak o to viacej by sme mali dbať na to naozaj, že by ten rozpočet bol vyrovnaný, lebo prídu roky, a tie roky to nie sú desaťročia, ale naozaj nás to čaká o päť, sedem, osem rokov, že ten rozpočet, ktorý je v Sociálnej poisťovni, musí byť dotovaný zo štátneho rozpočtu a tie sumy budú, samozrejme, tým mixom, tým zlým mixom, demografickým, čoraz vyššie. A pokiaľ sa na to nepripravíme, pokiaľ rozflákame ten rozpočet, tak, tak zanecháme nielen svojim deťom, ale aj svojim dôchodcom a hlavne tým politikom, ktorí po nás nastúpia, jeden veľký neriešiteľný problém. Ale ešte jeden, jedna hodnota do toho, jedna hodnota do toho zasahuje, že či naozaj sú tí dôchodcovia tou najohrozenejšou skupinou, ktorá v súčasnosti potrebuje pomoc. Alebo kto je v našej republike skupina, ktorá najviac potrebuje pomoc? Pred chvíľou tuná pán, sedel pán Richter a hovoril, že sú to dôchodcovia. No podľa Rady pre rozpočtovú zodpovednosť aj podľa správy o sociálnej situácii obyvateľstva Slovenskej republiky, ktorú, ktorú vydáva ministerstvo, jednoducho sú to rodiny s jedným rodičom, mnohopočetné rodiny a potom ešte rodiny so špecifickými potrebami. Ale my pokiaľ naozaj rozdáme teraz stovky miliónov dôchodcom a nepridáme týmto ohrozeným skupinám, zvýšime dane, zvýši sa inflácia a v konečnom dôsledku ublížime tým, čo to najviac potrebujú. V súčasnosti, a to vychádzam z tých materiálov, ktoré som spomínal, v súčasnosti je chudobou ohrozených 10 % dôchodcov, ale až 40 % rodín s jedným rodičom a mnohopočetných rodín. Som hovoril, že vychádzam z materiálov Rady pre rozpočtovú zodpovednosť, ako aj správy o sociálnej situácii. Takže môžme sa prieť, či sú to dôchodcovia, ale vždy treba povedať ten, vždy treba povedať ten zdroj, z ktorého, z ktorého čerpáme. Takisto som pred hodinou podpísal pozmeňujúci návrh, ktorý tuná určite bude prezentovať poslanecký klub KDH, kde 13. dôchodok navrhujú, navrhujú naozaj solidárnejší, aby vlastne zdupľovali, zdupľovali to, čo, čo sa pred mesiacom vyplatilo. Myslím si, že tento príspevok, ktorý, ktorý zavádzate vy, to je taká plošná dávka, nemá prvky žiadnej solidárnosti a naozaj keď chceme pomôcť, tak pomáhajme tým dôchodcom, ktorí to najviac potrebujú a tí sú, sú najchudobnejší. A má to ešte takú pridanú hodnotu, že výrazne menej tých, tých miliónov sa minie, a preto sme, preto ak sme schopní niečo podporiť, poslanci za SaS, tak, tak sú schopní podporiť niečo, čo, čo je efektívnejšie a minie naozaj menej zdrojov. Jedna vec ma ešte trápi, a vy ako keby ste mali niekedy dve tváre. Jedna tvár hovorí, že nič ste dôchodcom nedali, čo nie je pravda, lebo som spomínal, že naozaj minister Krajniak do toho systému nalial oveľa viac peňazí, ktoré sa rozdeľujú v stovkách miliónov, a potom sa obrátite na druhú stranu a poviete, že, že rozpočet ste nám nechali, špajza rozkradnutá, rozpočet rozbitý. No tak buď jedno je pravda, alebo druhé je pravda, lebo vy keď ste podporovali naozaj tie dôchodky, tak ste rozbíjali rozpočet, takže musíme si povedať, čo preferujeme, či rozbíjanie rozpočtu, alebo či preferujeme 13. a 14. a neviem, aké dôchodky a iné sociálne dávky, ktoré sa tu presadzovali, lebo viete, tú logiku mi tá moja hlava neberie. Ďalšiu vec, ktorú by som chcel tuná pripomenúť, keďže ešte mám čas, že hovoríte ako, ako vy ste presadili tú valorizáciu a 13. dôchodok a neviem, čo ešte. Tak valorizáciu zo 141 poslancov tu hlasovalo za 139, hej, takže áno, bola to aj koalícia, bola to aj opozícia a mohli by ste, pán minister, predložiť sebelepší návrh, sebelepší návrh, keď ste boli v opozícii, nebyť toho, aby sa koalícia dohodla, tak by ste ho nepresadili. Ja viem, je to výnimočné, aby sa opozičný návrh nejak koalícia dohodla a presadila, v tom prípade sa tak stalo, chvalabohu, ale naozaj zásluhu majú na tom jedni aj druhí, lebo to nebolo tak, že tí koaliční poslanci sa pomýlili a zahlasovali, ale to bolo tak, že sa dohodli a povedali, áno, toto, toto podporíme. Takže lejme si čistého vína, hovorme si pravdu a tak ako to je a nie, kde tá jedna tvár pozerá a kde nám to vyhovuje, tak to, tak to točíme a v priebehu, v priebehu jedného, jednej rozpravy alebo jedného príhovoru vlastne hovoríme, že rozpočet je rozbitý a nie je tam peňazí a potom, potom tu každý týždeň navyšujeme 220 mil., lebo zistíme, že sa to dá, že je to v poriadku, že tie peniaze sa tam nájdu. Ďakujem pekne.